Document ID: 32012R0862

REGULAMENTUL DELEGAT (UE) NR. 862/2012 AL COMISIEI
din 4 iunie 2012
de modificare a Regulamentului (CE) nr. 809/2004 în ceea ce privește informațiile referitoare la acordul pentru utilizarea prospectului, informațiile referitoare la indicii suport și cerința referitoare la un raport întocmit de contabili sau auditori independenți
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2003/71/CE a Parlamentului European și a Consiliului din 4 noiembrie 2003 privind prospectul care trebuie publicat în cazul unei oferte publice de valori mobiliare sau pentru admiterea valorilor mobiliare la tranzacționare și de modificare a Directivei 2001/34/CE (1), în special articolul 5 alineatul (5) și articolul 7 alineatul (1),
întrucât:
(1)
Regulamentul (CE) nr. 809/2004 al Comisiei din 29 aprilie 2004 de punere în aplicare a Directivei 2003/71/CE a Parlamentului European și a Consiliului în ceea ce privește informațiile conținute în prospecte, structura prospectelor, includerea de informații prin trimiteri, publicarea prospectelor și difuzarea comunicatelor cu caracter publicitar (2) prevede, pentru diferite categorii de valori mobiliare, informațiile minime care trebuie incluse în prospecte pentru a respecta articolul 5 alineatul (5) și articolul 7 alineatul (1) din Directiva 2003/71/CE.
(2)
Directiva 2003/71/CE a fost modificată prin Directiva 2010/73/UE a Parlamentului European și a Consiliului din 24 noiembrie 2010 de modificare a Directivei 2003/71/CE privind prospectul care trebuie publicat în cazul unei oferte publice de valori mobiliare sau pentru admiterea valorilor mobiliare la tranzacționare și a Directivei 2004/109/CE privind armonizarea obligațiilor de transparență în ceea ce privește informația referitoare la emitenții ale căror valori mobiliare sunt admise la tranzacționare pe o piață reglementată (3) pentru a spori protecția investitorilor, a reduce sarcina administrativă pentru societățile care atrag capital de pe piețele de valori mobiliare din Uniune și a crește eficiența regimului prospectului. Regulamentul (CE) nr. 809/2004 trebuie așadar modificat în ceea ce privește acordul emitentului sau al persoanei însărcinate cu elaborarea prospectului pentru utilizarea prospectului de către intermediarii financiari, informațiile care trebuie incluse în prospect în legătură cu indicii suport și previziunile și estimările profitului.
(3)
În aplicarea articolului 3 alineatul (2) al treilea paragraf din Directiva 2003/71/CE, Regulamentul (CE) nr. 809/2004 trebuie să precizeze informațiile care trebuie furnizate atunci când emitentul sau persoana însărcinată cu elaborarea prospectului își exprimă în scris acordul pentru utilizarea acestuia de către intermediarii financiari.
(4)
Pentru a ține cont de evoluțiile tehnice de pe piețele financiare, în principal de utilizarea tot mai largă a indicilor ca suport pentru titlurile structurate, anumite prevederi ale Regulamentului (CE) nr. 809/2004 trebuie revizuite și clarificate. Încredințând sarcina compunerii indicelui unei alte entități din grup, emitenții ar putea eluda cerința de a include în prospect o descriere a indicelui compus de către emitent (punctul 4.2.2 din anexa XII) și astfel ar evita asumarea răspunderii în cazul unei descrieri incorecte. Această obligație trebuie așadar să se aplice și indicilor compuși de o entitate aparținând aceluiași grup ca emitentul.
(5)
În vederea creșterii eficienței și a reducerii sarcinii administrative, prezentul regulament trebuie să prevadă totodată și condițiile în care nu este necesară includerea în prospect a unei descrieri a indicelui atunci când acesta este compus de entități care acționează în asociere cu emitentul sau în numele acestuia. În plus, dat fiind că punctul 2.10 din anexa XV se referă numai la un indice publicat bazat pe o gamă largă de valori și beneficiind de o largă recunoaștere, o declarație în prospect care să precizeze unde pot fi găsite informațiile despre indicele respectiv trebuie să fie suficientă, fără a mai fi nevoie de o descriere a compoziției indicelui.
(6)
Pentru a reduce costurile administrative suportate de emitenții care atrag capital, prezentul regulament trebuie să prevadă condițiile în care raportul întocmit de contabili sau auditori independenți care însoțește previziunile și estimările profitului nu este necesar, în special atunci când contabilii sau auditorii independenți nu pot semna raportul de audit deoarece nu au la dispoziție întregul set de documente care compun situațiile financiare anuale.
(7)
Directiva 2010/73/UE a înlocuit termenul „informații de bază” cu termenul „informații esențiale” în mai multe dispoziții ale Directivei 2003/71/CE. În consecință, anexele la Regulamentul (CE) nr. 809/2004 trebuie adaptate.
(8)
În scopul evitării oricărei aplicări neuniforme a Directivei 2003/71/CE, în special în ceea ce privește articolul 3 alineatul (2) al treilea paragraf, și pentru a evita întârzieri suplimentare în sporirea protecției investitorilor și reducerea sarcinii administrative pentru societățile care atrag capital de pe piețele de valori mobiliare din Uniune, este esențial să se prevadă intrarea în vigoare la data publicării în Jurnalul Oficial al Uniunii Europene.
(9)
Prin urmare, Regulamentul (CE) nr. 809/2004 trebuie modificat în consecință,
ADOPTĂ PREZENTUL REGULAMENT:
Articolul 1
Modificări ale Regulamentului (CE) nr. 809/2004
Regulamentul (CE) nr. 809/2004 se modifică după cum urmează:
1.
La articolul 3, al doilea paragraf se înlocuiește cu următorul text:
„Prospectul conține elementele de informații prevăzute în anexele I-XVII și în anexele XX-XXX, în funcție de tipul de emitent sau de emisiuni și de valori mobiliare în cauză. În conformitate cu articolul 4a alineatul (1), nicio autoritate competentă nu va solicita ca prospectul să conțină elemente de informații despre subiecte care nu sunt incluse în anexele I-XVII sau în anexele XX-XXX.”
2.
Se introduce următorul articol 20a:
„Articolul 20a
Modulul de informații suplimentare privind acordul dat în conformitate cu articolul 3 alineatul (2) din Directiva 2003/71/CE
(1) În aplicarea articolului 3 alineatul (2) al treilea paragraf din Directiva 2003/71/CE, prospectul conține următoarele:
(a)
informațiile suplimentare prevăzute în secțiunile 1 și 2A din anexa XXX, atunci când acordul este dat unuia sau mai multor intermediari financiari specificați;
(b)
informațiile suplimentare prevăzute în secțiunile 1 și 2B din anexa XXX, atunci când emitentul sau persoana însărcinată cu elaborarea prospectului alege să își dea acordul tuturor intermediarilor financiari.
(2) Dacă un intermediar financiar nu respectă condițiile care însoțesc acordul indicate în prospect, este necesară publicarea unui nou prospect în conformitate cu articolul 3 alineatul (2) al doilea paragraf din Directiva 2003/71/CE.”
3.
La articolul 22 alineatul (1), al doilea paragraf se înlocuiește cu următorul text:
„Prospectul de bază conține elementele de informații prevăzute în anexele I-XVII, în anexa XX și în anexele XXIII-XXX, în funcție de tipul de emitent și de valori mobiliare în cauză. Autoritățile competente nu pot solicita ca prospectul de bază să conțină alte elemente de informații decât cele prevăzute în anexele I-XVII, anexa XX sau anexele XXIII-XXX.”
4.
Anexele se modifică în conformitate cu anexa la prezentul regulament.
Articolul 2
Dispoziție tranzitorie
(1) Prezentul regulament nu se aplică în ceea ce privește aprobarea unui supliment la un prospect sau un prospect de bază în cazul în care prospectul sau prospectul de bază a fost aprobat înainte de data menționată la articolul 3.
(2) Atunci când, în conformitate cu articolul 18 din Directiva 2003/71/CE, autoritatea competentă din statul membru de origine transmite autorității competente din statul membru gazdă certificatul de aprobare pentru un prospect sau un prospect de bază aprobat înainte de data menționată la articolul 3, autoritatea competentă din statul membru de origine precizează în mod clar și explicit în certificat faptul că prospectul sau prospectul de bază a fost aprobat înainte de data menționată la articolul 3.
Articolul 3
Intrarea în vigoare
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 iunie 2012.

Labels: 12
2
19
4